René Christensen (DF), 2010-11-23:
Det hilser vi selvfølgelig meget velkommen.
Der har været nogle ting, som vi har talt om her, bl.a. det bagudrettede, og det betyder faktisk meget for Dansk Folkeparti, at det kommer med, sådan at vi ikke kommer ud for, at der ude i institutionerne reelt går nogle, som har de her tilbøjeligheder, og som vi ikke kan få fat i og få synliggjort.
I den forbindelse hilser vi meget velkommen, at man laver sådan en gruppe, og der er det selvfølgelig utrolig vigtigt, at der også bliver etableret kontakt til fagbevægelsen.
Jeg er overbevist om, at man kan få lavet en fornuftig aftale med arbejdsmarkedets parter, også med hensyn til det bagudrettede.
Jeg vil sige, at den lovgivning, vi har i dag, jo har vist, at den virker.
Det er rigtig godt, at man har fundet disse 52 personer, som reelt og aktivt har været ude at søge en stilling, som har med børn med at gøre, selv om de også aktivt har været krænkere tidligere.
Så vi kan se, at lovgivningen virker, men det har desværre vist sig, at der er nogle huller. Ministeren var jo inde på, at persongruppen skal afgrænses, og det er vi meget enige i, men vi har lagt op til, at alle, der kommer i en ejendom eller institution, hvor det primære arbejde drejer sig om børn, skal aflevere en børneattest, og det gælder også dem, der kommer og gør rent om natten.
Det vil betyde, at hvis arbejdet ændrer sig og man f.eks. pludselig finder ud af, at rengøringspersonalet skal være del af et beredskab om morgenen og derfor også skal færdes blandt børnene, så vil vi ikke komme ud for den situation, at arbejdsgiveren ikke lige har husket at få bedt om en børneattest, når der nu er blevet ændret arbejdsadfærd.
Så derfor mener vi i hvert fald, at den gruppe skal være helt klar.
Så er jeg fuldstændig enig med ministeren i, at der også er nogle grupper, som ikke skal have børneattester, og jeg synes, at vi skal bruge udvalgsbehandlingen og selvfølgelig også det arbejde, som bliver i forbindelse med arbejdsgruppen, til at finde ud af, hvordan vi får defineret de her grupper.
Den anden ting, der også er blevet talt om her, er de 15-18-årige.
Her har vi en lidt anden udfordring, synes jeg, for det er jo ulovligt, men man skal også huske på, at man her har med nogle unge at gøre, hvor hormonerne farer rundt i kroppen.
Der er to ting i det: Jeg mener bestemt, at der skal kræves en børneattest, men det skal følges op med, at folk får at vide, hvad det er for en stilling, de har fået, når de er blevet trænere.
De har fået en autoritet, som kan misbruges i specielle tilfælde.
Man kan sagtens forestille sig en 17-årig dreng, som bliver træner for et badmintonhold, og så er der nogle 15-årige piger, som står med våde øjne og kigger på den her træner, og det er også ham, der sætter dem på holdet, det er ham, der bestemmer, hvem der kommer med ud at spille, så han har en autoritet, som han ikke må misbruge.
Der mener jeg bestemt, at børneattesten er en ting, men oplysning er meget, meget vigtigt.
Det er utrolig vigtigt, at de frivillige organisationer og idrætsklubber får fortalt de her unge trænere, hvad det er, de går ind til, når de vælger at blive trænere for et hold.
Det håber vi også at arbejdsgruppen vil arbejde videre med.
Så vi er glade for det, der er sagt her i dag, og vi ser meget frem til, at denne arbejdsgruppe bliver nedsat, og så ser vi selvfølgelig også frem til, at vi får en dato for, hvornår vi kan forvente at få et lovforslag, så vi kan få lukket de her huller hurtigst muligt.